*A határozati javaslat elfogadásához*

***egyszerű*** *többség szükséges,*

*a rendelet tervezet elfogadásához*

 *a* ***Mötv. 50. §-a alapján minősített többség*** *szükséges,*

*az előterjesztés* ***nyilvános ülésen tárgyalható****!*

*232. számú előterjesztés*

Bátaszék Város Önkormányzat Képviselő-testületének 2022. november 30-án

15 órakor megtartandó ülésére

Közvilágítás időtartamának szabályozásával kapcsolatos döntések meghozatala

|  |
| --- |
| **Előterjesztő:** dr. Bozsolik Róbert polgármester**Készítette**: Kondriczné dr. Varga Erzsébet jegyző Bozsolik Zoltán mb. városüzemeltetési irodavezető  **Törvényességi ellenőrzést végezte:** dr. Firle- Paksi Anna aljegyző**Tárgyalja:**valamennyi bizottság |

**Tisztelt Képviselő- testület!**

A veszélyhelyzet során a közvilágítás üzemeltetésével kapcsolatos szabályokról szóló 449/2022. (XI. 9.) Korm. rendelet 1. § (1) és (3) bekezdése a következőkről rendelkezik:

 ***„****(1) Az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása és kezelése érdekében veszélyhelyzet kihirdetéséről és egyes veszélyhelyzeti szabályokról szóló* [***424/2022. (X. 28.) Korm. rendelet***](https://optijus.hu/optijus/lawtext/A2200424.KOR/tvalid/2022.11.10./tsid/) ***szerinti veszélyhelyzet ideje alatt a települési önkormányzat képviselő-testülete****, közgyűlése* ***a település közvilágításának időtartamával, illetve mértékével kapcsolatos kérdéseket rendeletben szabályozhatja****.*

 *(3) Az (1) és (2) bekezdés szerinti* ***önkormányzati rendeletben a közvilágításra vonatkozó helyi működési rendet közbiztonsági, vagyon- és személyvédelmi, valamint közútbiztonsági szempontokra figyelemmel kell megalkotni.****”*

Fenti jogszabályi felhatalmazásra tekintettel a szabályozás esetleges megalkotásának előkészítése érekében a Korm. rendelet megjelenését követően megkerestük a Szekszárdi Rendőrkapitányságot, a Tolna Megyei Kormányhivatal Közlekedési és Járműforgalmi Osztályát, a Magyar Közút Nonprofit Zrt. Tolna Megyei Igazgatóságát és az E.ON Dél-dunántúli Áramhálózati Zrt.-t.

A rendelet előkészítése kapcsán kértük fenti szervek tájékoztatását, véleményét arról, hogy milyen közvilágítási „minimum” feltételek szükségesek a közbiztonság, valamint a közútbiztonság fenntartásához.

Továbbá az E.On Zrt.-től az alábbiak kapcsán kértünk tájékoztatást, illetve árajánlatot:

* alakalmas-e a hálózat az időszakos lekapcsolásra (pl.: 23.30-04.00 óra közötti időszak vonatkozásában, figyelemmel arra, hogy a munkából érkezők és a munkába indulók közvilágított közterületen tudjanak közlekedni), vagy szükséges-e beépíteni berendezéseket, a berendezések telepítésének költsége,
* a közvilágítási hálózaton belül hány darab kör található,
* a felkapcsolást követően csökkenthető-e a fényforrások teljesítménye 50%-ra, ennek van-e valamiféle járulékos költsége.

A Szekszárdi Rendőrkapitányság a megkeresésünkre a következőt válaszolta:

„A rendőrség számára a hatályos jogszabályok nem adnak felhatalmazást a közvilágítás kikapcsolásával kapcsolatos döntés meghozatalára.”

A másik két megkeresett szervtől válasz az előterjesztés készítéséig nem érkezett.

Az E.ON Zrt. válasza:

„Közvilágítás korlátozásával kapcsolatos megkeresésükre csatoltan küldöm az árajánlatot. Ez tartalmazza a településen található 19 db vezérlőkészülék programozását. A közvilágítás korlátozás következtében a meglévő szerződéseik módosítása is szükségessé válik, vonatkozik ez az energiakereskedővel fennálló villamos energia vásárlási szerződésükre is.”

Az árajánlat az előterjesztés mellékletét képezi.

„A vezérlőkészülékek feladata hogy fogadják a jeladótól az üzenetet a közvilágítás ki és bekapcsolásáról. Más funkciójuk nincsen.”

**Alapvetően a közvilágítás időtartamával, mértékével kapcsolatos szabályozásnál három alternatíva merülhet fel:**

1. A közvilágítási lámpatesteken a fényforrások teljesítményének közel 50 %-os csökkentése minden lámpatestnél történő fizikai beavatkozással,
2. A közvilágítási lámpatestekből minden második fényforrás kikötése, végleges (időszakos) lekapcsolása,
3. Valamennyi közvilágítási lámpatestek időszakos, 23.30 órától 04.00 óráig történő lekapcsolása, ezen időtartamban a közvilágítás teljes szüneteltetése.
4. A közvilágítási lámpatesteken a fényforrások teljesítményének közel 50 %-os csökkentése minden lámpatestnél történő fizikai beavatkozással

Az E.ON Zrt. válasza alapján a felkapcsolást követően a fényforrások teljesítményének 50%-ra történő csökkentése a vezérlőkészülékkel nem megoldható.

Bátaszék Város közigazgatási területén (Bátaszék, Kövesd, Vázkerámia lakótelep, Lajvér) üzemeltetett közvilágítás aktív elemek száma 790 db.

A HOFEKA Kft. által gyártott lámpatestek száma 717 db. A gyártó az alábbiakról adott tájékoztatást:

A világítótestek tápegységeit még nem lehetett programozni, a meghajtóáram beállítása LED kimenetek kiválasztásával történik, kivéve a 30W, 40W illetve 44W teljesítményeket, ahol ez megfelelő sönt ellenállással állítható.

A világítótestek teljesítmény csökkentése a dedikált kimenetű előtétek esetén másik meghajtóáram-csatlakozópontra történnő csatlakozással (50% esetén 700ma helyett a 350mA-es kimenet) oldható meg, az ellenállással ellátottak esetén pedig a sönt cseréjével.

A világítótestek ilyen irányú módosítását a karbantartó szolgáltatóval lehet elvégeztetni.

A világítótestek fényárama a felszerelés óta eltelt évek alatt jelentősen csökkenhetett egyrész a LED-ek avulása, másrészt a környezeti szennyeződések búrára történő lerakódása miatt, így a teljesítmény (és ezzel további fényáram) csökkentés alacsonyabb megvilágítási szintet eredményezhet mint az elvárt.

A nem működő lámpatesteket folyamatosan cserélteti az Önkormányzat. Ezekből 73 db új került felszerelésre. A Schréder Magyarország Zrt. gyártó tájékoztatása szerint a lámpatesteket egyesével kell átprogramozni. Két mérnök egy nap alatt 50 lámpatestet programoz át, ami 100.000,-Ft+ÁFA összegű munkadíjat jelent és további költségként felmerül a kosaras autó bérleti díja. Az 50%-os fényerő csökkentés 25%-os megtakarítást eredményezhet. 36 W alatti teljesítményű fényforrás esetén nem éri meg annak átprogramozása.

A közvilágítás éves fogyasztása és költsége az alábbiak szerint alakul menedékes áron:

|  |  |  |
| --- | --- | --- |
| **Menedékes ár díjtételei** | **Nettó ár (Ft/kWh)** |  |
| **Áfás tételek** |   |  |
| Áramdíj | 92,05 |  |
| Jövedéki adó | 0,3585 |  |
| Átviteli díj | 9,8 |  |
| Elosztói forgalmi díj | 19,18 |  |
| Közvilágítás elosztási díj | 11,47 |  |
| **Összesen:** | **132,8585** |  |
| **Áfakörön kívüli tételek** |   |  |
| Kapcs.term.szerk.-át díj | 1,45 |  |
| Kedv.árú vill.en.-tám. | 0,08 |  |
| **Összesen:** | **1,53** |  |
|  |  |  |
| **Mértékadó éves fogyasztás (kwh)**  | **112 021** |  |
|  |  |  |
| **Éves közvilágítás költsége (Ft)** | **19 072 729** |  |

A szolgáltató, a gyártók fenti véleménye alapján a megtakarítás az alábbi lehet:

* 25% megtakarítással számolva a díjmegtakarítás várhatóan 4.768.182,-Ft
* a fényforrások átprogramozásának becsült költsége 2.032.000,-Ft.
* **várható költségmegtakarítás 2023-ban 2.736.182,-Ft (ami abban az esetben lehet valós, ha január 1-re megtörténik a fizikai beavatkozás)**

**Ezen alternatíva rendeleti szabályozása esetén a rendelet legkorábbi hatályba lépésére 2022. február 1. napján van lehetőség az átprogramozáshoz szükséges forrás biztosítására és a kivitelezhetőségre tekintettel.**

1. A közvilágítási lámpatestekből minden második fényforrás kikötése, végleges (időszakos) lekapcsolása

A KÖZ-MEG-VILL Kft., mint karbantartó szolgáltató az alábbi árajánlatot nyújtotta be az egyes lámpatestek kikötésével kapcsolatban:

- lámpatestek kikapcsolása kandeláberes hálózatok esetén, a szerelvénylapon található biztosító betétek eltávolításával, tartószerkezeteken jelöléssel bejárás alapján 2.000 Ft/db + ÁFA

- lámpatestek kikapcsolása kisfeszültségű oszlopos hálózatokon biztosító betétek eltávolításával, kismegszakítók lekapcsolásával a lámpákon belül, bejárással egybekötve, jelöléssel 5.000 Ft/db + ÁFA.

A településen áthaladó országos fő közlekedési utak (Bonyhádi utca, Budai utca, Bajai út) tekintetében kiemelten aggályos lehet a lámpatestek lekötésével megváltoztatni a fényviszonyokat, hiszen ezeken a szakaszokon közlekedési csomópontok, gyalogátkelőhelyek is vannak.

Megtakarítás az alábbi lehet:

* 395 db lámpatest kikötésével 50% megtakarítással számolva a díjmegtakarítás várhatóan 9.536.364,-Ft
* 395 db x 5.000= 1.975.000,-+ÁFA= bruttó 2.508.250,-Ft minden második lámpa kikötésének a költsége. (Várhatóan visszakötéskor is hasonló összeget kell megfizetni.)
* **várható költségmegtakarítás 2023-ban 7.028.114,-Ft (ami abban az esetben lehet valós, ha január 1-re megtörténik a lámpatestek lekötése)**

**Ezen alternatíva rendeleti szabályozása esetén a rendelet legkorábbi hatályba lépésére 2022. február 1. napján van lehetőség a lámpatestek lekötéséhez szükséges forrás biztosítására és a kivitelezhetőségére tekintettel.**

1. A közvilágítási lámpatestek időszakos, 23.30 órától 04.00 óráig történő lekapcsolása, ezen időtartamban a közvilágítás szüneteltetése

|  |  |  |  |  |  |  |
| --- | --- | --- | --- | --- | --- | --- |
| világítási órák száma | 4000 | óra |  |  |  |  |
| világítási napok száma | 365 | nap |  | Bátaszék-Szekszárd |  |
| nem világít 23.30-04.00 között | 4,5 | óra/nap |  | első járat indul 04:30 |
| összesen nem világít | 1642,5 |  |  | utolsó járat érkezik 22:53 |
| világítási órák száma MÓD | 2357,5 | 58,9% |  |  |  |  |
|   |   |  |  |  |  |  |
| **Éves közvilágítás költsége (Ft) MÓD** | **11 240 989** |  |  |  |  |  |
|  |  |  |  |  |  |  |

41,1% megtakarítással számolva 7.838.891,-Ft összeggel kevesebb kiadást jelent.

Megtakarítás az alábbi lehet:

* 41,1% megtakarítással számolva a díjmegtakarítás várhatóan 7.838.891,-Ft
* a vezérlőkészülékek átprogramozásának költsége 681.609,-Ft.
* **várható költségmegtakarítás 2023-ban 7.157.332,-Ft (ami abban az esetben lehet valós, ha január 1-re megtörténik az átprogramozás)**

**Ezen alternatíva rendeleti szabályozása esetén a rendelet legkorábbi hatályba lépésére 2022. január 1. napján van lehetőség az átprogramozáshoz szükséges forrás biztosítására és a kivitelezhetőségre tekintettel.**

Figyelembe véve a magasabb szintű jogszabályban foglaltakat, miszerint a rendeletet a **közbiztonsági, vagyon- és személyvédelmi, valamint közútbiztonsági szempontokra figyelemmel kell megalkotni, nem javasoljuk a közvilágítás időtartamával, mértékével kapcsolatos szabályozást, figyelemmel arra, hogy** szabályozás megalkotása esetén bármilyen éjszaka történő káresemény kapcsán az Önkormányzat felelőssége is felmerülhet. **(„A” határozati javaslat)**

**Amennyiben azonban a képviselő- testület mégis a szabályozás mellett dönt, a rendelet tervezet elfogadása és végrehajtásához (a szükséges munka elvégzése érdekében) a forrás biztosítása szükséges. (B/1-3 határozati javaslatok)** Fenti alternatívákat az előkészített rendelet tervezet külön-külön §-onként tartalmazza, amennyiben a T. Képviselő- testület valamelyik alternatívát szabályozni kívánja, a többi § elhagyása szükséges.

***A/ H a t á r o z a t i j a v a s l a t :***

**a közvilágítás időtartamával, mértékével kapcsolatos szabályozásra**

Bátaszék Város Önkormányzatának Képviselő-testülete a veszélyhelyzet során a közvilágítás üzemeltetésével kapcsolatos szabályokról szóló 449/2022. (XI. 9.) Korm. rendelet által biztosított felhatalmazás alapján Bátaszék város közigazgatási területén a közvilágítás időtartamával, mértékével kapcsolatos szabályozást nem kíván bevezetni.

*Határidő: 2022. december 5.*

*Felelős*: Kondriczné dr. Varga Erzsébet jegyző

 (a határozat megküldéséért)

*Határozatról értesül*: Bátaszéki KÖH városüz. iroda

 irattár

***B/1 H a t á r o z a t i j a v a s l a t :***

**a közvilágítási lámpatesteken a fényforrások teljesítményének csökkentésére**

Bátaszék Város Önkormányzatának Képviselő-testülete

1. Bátaszék közigazgatási területén a közvilágítási lámpatesteken az arra alkalmas fényforrások teljesítményének 50 %-os csökkentését eredményező munkálatok megvalósítására bruttó 2.050.000.- Ft keretösszeget biztosít az önkormányzat 2023. évi költségvetése terhére,
2. felhatalmazza a polgármestert a feladat ellátására vonatkozó beszerzési eljárás lefolytatására és a legkedvezőbb ajánlattevővel a szerződés aláírására.

*Határidő: 2022. január 31.*

*Felelős*: Bozsolik Zoltán mb. városüzemeltetési irodavezető

 (a beszerzési eljárás lefolytatásának előkészítéséért)

*Határozatról értesül*: Bátaszéki KÖH városüz. iroda

Bátaszéki KÖH pénzügyi iroda

 irattár

***B/2 H a t á r o z a t i j a v a s l a t :***

**a közvilágítási lámpatestekből minden második fényforrás kikötésére**

Bátaszék Város Önkormányzatának Képviselő-testülete

1. Bátaszék közigazgatási területén a közvilágítási lámpatestekből minden második fényforrások közvilágítási hálózatról történő lekötését célzó munkálatok elvégzésére bruttó 2.510.000.- Ft keretösszeget biztosít az önkormányzat 2023. évi költségvetése terhére,
2. felhatalmazza a polgármestert a feladat ellátására vonatkozó beszerzési eljárás lefolytatására és a legkedvezőbb ajánlattevővel a szerződés aláírására.

*Határidő: 2022. január 31.*

*Felelős*: Bozsolik Zoltán mb. városüzemeltetési irodavezető

 (a beszerzési eljárás lefolytatásának előkészítéséért)

*Határozatról értesül*: Bátaszéki KÖH városüz. iroda

Bátaszéki KÖH pénzügyi iroda

 irattár

***B/3 H a t á r o z a t i j a v a s l a t :***

**közvilágítási lámpatestek időszakos, 23.30 órától 04.00 óráig történő lekapcsolására**

Bátaszék Város Önkormányzatának Képviselő-testülete

1. Bátaszék közigazgatási területén a közvilágítási lámpatestek időszakos, 23.30 órától 04.00 óráig történő lekapcsolása érdekében az E.ON Dél-dunántúli Áramhálózati Zrt.-t 19 db RKV vevő programozása feladat ellátásával bízza meg,
2. a feladat ellátásához bruttó 681.609.- Ft összeget biztosít az önkormányzat 2022. évi költségvetésének általános tartalék kerete terhére,
3. felhatalmazza a polgármestert a feladat ellátására vonatkozó szerződés aláírására.

*Határidő: 2022. december 31.*

*Felelős*: Bozsolik Zoltán mb. városüzemeltetési irodavezető

 (a határozat megküldéséért)

*Határozatról értesül*: E-ON Zrt.

 Bátaszéki KÖH városüz. iroda

Bátaszéki KÖH pénzügyi iroda

 irattár

***HATÁSVIZSGÁLAT***

**a veszélyhelyzet során Bátaszék település közvilágítása üzemeltetésével kapcsolatos szabályokról szóló rendelet-tervezethez**

A rendelet megalkotását a háborús veszélyhelyzet okozta drasztikus energia-áremelkedés és a nyugat-európai energiahiány miatt kialakult energia-veszélyhelyzet indokolja.

**Részletes indokolás:**

1. §-hoz: a közvilágítási fényforrások teljesítményének csökkentését szabályozza.

2. § -hoz: minden második lámpatest lekapcsolásáról rendelkezik.

3. §-hoz: a közvilágítás időszakos szüneteltetéséről rendelkezik.

4. §-hoz: Hatályba léptető és hatályon kívül helyező rendelkezést tartalmaz.

**Társadalmi hatása:** a közbiztonsági, vagyon- és személyvédelmi, valamint közútbiztonsági szempontok védelme érdekében a polgárőrség és a rendőrség éjszakai jelenléte nélkülözhetetlen; a teljes lekapcsolás esetén a balesetveszélyes helyzetek növekedése várható (gyalogos, gyalogos-gépjármű, gépjármű-gépjármű vonatkozásában)

**Gazdasági hatása:** a drasztikus energia áremelkedés következtésben az önkormányzat a közvilágítást megszorítások árán tudja finanszírozni

**Költségvetési hatása:** a közvilágítás bekerülési költségét csökkenti a rendelet megalkotása, melynek következtében a közvilágítás fedezete a költségvetésben nagyobb eséllyel biztosítható, bár végrehajtása jelentős összegű egyszeri kiadással jár

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** rendelkezésre állnak

**Véleményeztetés:** valamennyi bizottság